11.04.2017 klo 20:05 (muokattu 30.03.2018 klo 9:45 )
Pääsiäisen herttaisimmat koristeet syntyvät itse värjätyistä kananmunista.
Kananmunat saavat kauniit värit pintaan erilaisista luonnonraaka-aineista.
Munien värjäys on hauskaa puuhastelua koko perheelle. Vielä, kun väriainekset nappaa vihannestiskiltä tai maustehyllyltä, pääsee ihastelemaan luonnonväriainein mitä herkullisemmiksi värjäytyviä kananmunia.
Itse värjättyjä pääsiäismunia voi valmistaa melko rennoin rantein. Tärkeää on huolehtia, että vettä on riittävästi, ainakin puolen litran verran, ja että kananmunat peittyvät nesteeseen kokonaan.
Ruokalusikallinen valkoviinietikkaa nesteen joukossa auttaa värin tarttumista. Myös pitkäjänteisyys palkitaan. Paras tulos syntyy, kun munat saavat liota värjäysliemessä vähintään 15 tunnin ajan.
Osa luonnonraaka-aineista värjää kananmunat yllättävän sävyisiksi. Olisitko arvannut, että punakaalilla saat aikaiseksi kauniin vaaleansinisiä pääsiäismunia? Kokeile myös, miten sävyt vaihtuvat, jos käytät valkoisten kananmunien sijaan ruskeita. Lopuksi kananmunat voi kiillottaa ruokaöljyllä, jos ei mattapintaisista välitä.
Innostunut kotikokki testaa, kuinka murtamalla keitetyn kananmunan kuoren ja liottamalla munaa väriliemessä syntyy mitä mainioimman näköisiä, marmoroituja pääsiäismunia, kun kuori poistetaan munalta.
Punakaali: Puolikas kaalinpää silputtuna ja keitettynä 30 minuutin ajan etikalla terästetyssä vedessä tuottaa herkän sinisiä pääsiäismunia. Siivilöi kaali pois vedestä ja laita munat likoamaan nesteeseen yön yli.
Keltasipuli: Perinteinen keltasipuli tuottaa kananmuniin herkullisen oranssinruskean kuoren. Helpoimmin saat kauniita aamiaismunia, kun nakkaat kananmunien keitinveteen kourallisen sipulinkuoria ja keitä munat sipulinkuorivedessä kypsiksi.
Punasipuli: Punasipulin kuoret värjäävät valkoiset munat liilahtaviksi ja ruskeat munat saavat tummemman violettia sävyä pintaansa.
Kurkuma: Kuumenna puoli litraa vettä, lisää 2-3 rkl kurkumaa ja anna keitettyjen munien liota nesteessä yön yli. Aamulla väriaineesta nousee keväisen keltaisia kananmunia.
Paprikajauhe: Valmista väriliemi, kuten kurkumallakin, ja saat oransseja pääsiäismunia
Pikakahvijauhe: 3-4 ruokalusikallista pikakahvijauhetta värjää valkeat munat hennon ruskeiksi ja ruskeat syvän teen värisiksi
Mustikat ja vadelmat: Kuumenna kattilassa saman verran mustikoita tai vadelmia ja vettä. Siivilöi liemi ja anna kananmunien imeä väriä yön yli. Vadelmilla saat vaaleanpunaisia munia ja mustikka tuottaa laventeliin vivahtavan liiloja munia valkoisista kananmunista.
Punaviini: Keitä ruskeita kananmunia noin 10 minuutin ajan punaviinissä ja jätä kananmunat likoamaan viiniin yön yli. Kananmunista tulee tummanpuhuvan liiloja.
Mattapintaisista munista saa kiiltäviä ruokaöljyn avulla.